บลจ.กสิกรไทย ออกกองทุนเปิด K-MVEQลงทุนหุ้นไทย SET 100 ขาย 11-15 ก.ค.นี้
บลจ.กสิกรไทย ออกกองทุนเปิด K-MVEQ มีนโยบายลงทุนหุ้นไทย SET 100 มุ่งหวังให้ความผันผวนของผลตอบแทนของพอร์ตการลงทุนโดยรวมอยู่ในระดับต่ำที่สุด เสนอขาย 11-15 ก.ค. นี้ 
8 ก.ค. 2559

นายนาวิน อินทรสมบัติ รองกรรมการผู้จัดการ บริษัทหลักทรัพย์จัดการกองทุนกสิกรไทย จำกัด หรือ บลจ.กสิกรไทย เปิดเผยว่า ในระหว่างวันที่ 11-15 กรกฎาคม 2559 บริษัทตรียมเสนอขายกองทุนเปิดเค มินิมั่ม โวลาติลิตี้ หุ้นทุน (K-MVEQ) โดยกองทุนมีนโยบายลงทุนในหุ้นไทยที่เป็นส่วนประกอบของดัชนี SET 100 โดยใช้การวิเคราะห์เชิงปริมาณ และสร้างพอร์ตการลงทุนโดยใช้โปรแกรมคอมพิวเตอร์ที่พัฒนาขึ้นโดยกสิกรไทย เพื่อมุ่งหวังให้ความผันผวนของผลตอบแทนของพอร์ตการลงทุนโดยรวมอยู่ในระดับต่ำที่สุด
โดยกองทุน K-MVEQ หรือกองทุนเค มิน โวล ถือเป็นรูปแบบการลงทุนทางเลือกใหม่ที่มีการใช้กลยุทธ์การบริหารที่เรียกว่า Minimum Volatility ซึ่งเป็นกลยุทธ์หนึ่งที่ได้รับความนิยมสูงในช่วงที่ผ่านมา โดยเฉพาะในช่วงภาวะตลาดการเงินโลกมีความไม่แน่นอนและมีความผันผวนสูง เนื่องจากกลยุทธ์ดังกล่าวมีข้อดีคือ สามารถช่วยลดความผันผวนของพอร์ตการลงทุนให้อยู่ในระดับต่ำ
ทั้งนี้ในช่วงตลาดปรับตัวลงก็จะสามารถช่วยปกป้องเงินลงทุนหรือช่วยลดภาวะการขาดทุนให้น้อยลงได้ ขณะที่ในช่วงตลาดปรับตัวขึ้น แม้ว่าผลตอบแทนของพอร์ตการลงทุนอาจไม่ได้ปรับตัวขึ้นสูงเท่ากับตลาด เพราะกลยุทธ์ดังกล่าวมีเป้าหมายเพื่อลดความผันผวนให้ต่ำที่สุด อย่างไรก็ตาม เนื่องด้วยมีการนำปัจจัยเรื่องความเสี่ยงเข้ามาพิจารณากำหนดสัดส่วนการลงทุนด้วย ทำให้เมื่อปรับด้วยความเสี่ยงแล้ว กลยุทธ์ Minimum Volatility ยังมีโอกาสให้ผลตอบแทนที่สูงกว่าเกณฑ์มาตรฐานด้วย
สำหรับกระบวนการสร้างพอร์ตการลงทุนของกองทุน K-MVEQ เบื้องต้นจะมีการกำหนดเกณฑ์การคัดกรองหุ้นจากในดัชนี SET 100 โดยใช้เกณฑ์ประเมิน เช่น สภาพคล่องและมูลค่าหุ้นที่แท้จริง (Valuation) เพื่อคัดเลือกหุ้นออกมาจำนวนหนึ่ง จากนั้นจะนำมาสร้างพอร์ตการลงทุนโดยใช้โปรแกรมคอมพิวเตอร์ โดยโปรแกรมจะทำการคัดเลือกหุ้น ซึ่งโดยปกติแล้วจะคัดให้เหลือไม่เกิน 25 ตัว และจะกำหนดสัดส่วนการลงทุนที่เหมาะสมโดยให้น้ำหนักในหุ้นแต่ละตัวไม่เกิน 10% เพื่อสร้างพอร์ตการลงทุนที่มีความผันผวนต่ำที่สุด
ขณะที่ภาวะตลาดการเงินโลกที่ยังมีความอ่อนไหว และยังคงมีความผันผวนสูงนี้ กองทุน K-MVEQ ที่มีจุดเด่นคือสามารถช่วยลดความผันผวนจากการลงทุนในหุ้น จึงเป็นอีกทางเลือกหนึ่งที่ตอบโจทย์สำหรับผู้ลงทุนที่ต้องการลงทุนในหุ้นไทย แต่ต้องการลดความเสี่ยงของพอร์ตการลงทุนให้น้อยลง และยังต้องการความมั่นใจแม้ในสภาพตลาดที่มีความไม่แน่นอนนี้